L'alcalde de Sagunt reafirma el seu suport a la vaga feminista del 8 de Març
06 de març 2018

![Imagen 1](/media/5pbdobg0/c_quico-fernandez.jpg)

L'alcalde de Sagunt, Quico Fernández, ha reafirmat el seu suport i el de l'Ajuntament i la ciutat de Sagunt a la vaga feminista del pròxim 8 de Març, Dia Internacional de la Dona. **“Encara en l'any 2018, en una societat avançada, i molt més en altres societats d'Europa i del món, la dona segueix estant discriminada d'una forma absolutament injusta i fins i tot podríem dir impresentable, perquè cada dia assistim a nombrosos casos de violència masclista”**, ha dit Fernández.  

L'alcalde assenyala que les mostres de suport en defensa de les dones, com els minuts de silenci **“que celebrem pràcticament totes les setmanes”**, mostren **“no solament la ràbia, sinó també la impotència”** en contemplar l'ascens de la violència masclista. **“Per açò jo crec que és el moment de dir ‘prou’, amb una vaga no se soluciona tot però jo crec que és una declaració molt contundent de tota la societat, de dir ‘ja n’hi ha prou’ de discriminacions, de marginacions, de violència”**. 

Fernández, com a alcalde de Sagunt i en representació de la ciutat, considera necessari que tots els veïns i veïnes facen una crida a la participació massiva per part dels treballadors i treballadores, **“perquè no podem assumir com a societat democràtica i lliure que més de la meitat de la nostra població no tinga els mateixos drets”**, ha dit el primer edil. 

Segons Fernández, esta situació no es pot assumir en la nostra societat ni tampoc en l'àmbit internacional, perquè podem contemplar com en molts països amb els quals es tenen relacions ningunejen la figura i la dignitat de la dona. **“Crec que és un tema molt important que s'ha de prendre molt seriosament i faig una crida a tots els partits polítics, a tots els col·lectius i a totes les persones de bé perquè secunden esta vaga que és importantíssima per a una presa de consciència per la igualtat de totes les persones”**, apunta l'alcalde.

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-reafirma-el-seu-suport-a-la-vaga-feminista-del-8-de-marc/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-reafirma-el-seu-suport-a-la-vaga-feminista-del-8-de-marc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-reafirma-el-seu-suport-a-la-vaga-feminista-del-8-de-marc/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-reafirma-el-seu-suport-a-la-vaga-feminista-del-8-de-marc/)